## Odluka o koncesiji na pomorskom dobru u svrhu gospodarskog korištenja turističko-proizvodnog kompleksa za preradu i ugostiteljsku ponudu školjkaša u uvali Sutvid, k.o. Popova luka

### NN 132/2011 (18.11.2011.), Odluka o koncesiji na pomorskom dobru u svrhu gospodarskog korištenja turističko-proizvodnog kompleksa za preradu i ugostiteljsku ponudu školjkaša u uvali Sutvid, k.o. Popova luka

VLADA REPUBLIKE HRVATSKE

2633

Na temelju članka 19. stavka 3. Zakona o pomorskom dobru i morskim lukama (»Narodne novine«, br. 158/2003, 100/2004, 141/2006 i 38/2009), Vlada Republike Hrvatske je na sjednici održanoj 18. kolovoza 2011. godine donijela

ODLUKU

O KONCESIJI NA POMORSKOM DOBRU U SVRHU GOSPODARSKOG KORIŠTENJA TURISTIČKO-
-PROIZVODNOG KOMPLEKSA ZA PRERADU I UGOSTITELJSKU PONUDU ŠKOLJKAŠA U UVALI SUTVID, k.o. POPOVA LUKA

I.

Sukladno Obavijesti o namjeri davanja koncesije na pomorskom dobru u svrhu izgradnje i gospodarskog korištenja turističko--proizvodnog kompleksa za preradu i ugostiteljsku ponudu školjkaša u uvali Sutvid, k.o. Popova luka (»Narodne novine«, broj 37/2011) i na temelju ponude pristigle na Javno prikupljanje ponuda za dodjelu koncesije održano 3. svibnja 2011. godine u prostorijama Ministarstva mora, prometa i infrastrukture, te Nalaza i mišljenja Stručnog tijela za ocjenu ponuda za koncesije na pomorskom dobru, osnovanog sukladno članku 23. stavku 3. Zakona o pomorskom dobru i morskim lukama, Vlada Republike Hrvatske (u daljnjem tekstu: Davatelj koncesije) daje obrtu za uzgoj školjki »Školjka«, u vlasništvu Mate Ledinića, I. Vojnovića 66 iz Dubrovnika (u daljnjem tekstu: Ovlaštenik koncesije), koncesiju u svrhu gospodarskog korištenja turističko-proizvodnog kompleksa za preradu i ugostiteljsku ponudu školjkaša u uvali Sutvid, k.o. Popova luka.

II.

Područje morskog akvatorija koje se daje u koncesiju u svrhu gospodarskog korištenja turističko-proizvodnog kompleksa za preradu i ugostiteljsku ponudu školjaka u uvali Sutvid, k.o. Popova luka, obilježeno je poligonom točaka izraženih u Gauss-Kruegerovoj projekciji, kako slijedi:

                      Y                    X

1       6 456 961,80      4 752 662,90

2       6 456 968,99      4 752 634,44

3       6 456 990, 30     4 752 641,28

4       6 456 987,95      4 752 635,73

Područje kopnenog dijela pomorskog dobra koje se daje u koncesiju obuhvaća k.č.z. 129/2 i 3300, sve k.o. Popova luka.

III.

Ukupna površina pomorskog dobra koje se daje u koncesiju iznosi 1.027 metara kvadratnih, od čega je 379 metara kvadratnih morski akvatorij, a 648 metara kvadratnih kopneni dio, i to sve kako je prikazano na grafičkoj podlozi koja čini Prilog I. ove Odluke, a ne objavljuje se u »Narodnim novinama«.

IV.

Koncesija se daje u svrhu gospodarskog korištenja turističko-proizvodnog kompleksa za preradu i ugostiteljsku ponudu školjkaša u uvali Sutvid, k.o. Popova luka.

Ovlaštenik koncesije dužan je u koncesijsko pomorsko dobro uložiti sveukupno 629.000,00 kuna kao investicijsko ulaganje, a sve u opsegu i na način opisan u Studiji gospodarske opravdanosti stjecanja koncesije na pomorskom dobru za izgradnju i gospodarsko korištenje turističko-proizvodnog kompleksa za preradu i ugostiteljsku ponudu školjkaša (strana 4. Studije) koja čini Prilog II. ove Odluke, a ne objavljuje se u »Narodnim novinama«.

Od navedenog ukupnog investicijskog ulaganja iz stavka 2. ove točke, a prema Studiji gospodarske opravdanosti stjecanja koncesije na pomorskom dobru za izgradnju i gospodarsko korištenje turističko-proizvodnog kompleksa za preradu i ugostiteljsku ponudu školjkaša, Ovlaštenik koncesije dužan je iznos od 29.600,00 kuna investirati u zaštitu okoliša koncesijskog područja (strana 5. Studije).

Ovlaštenik koncesije dužan je za svaku novu gradnju ili rekonstrukciju postojećeg stanja i budućih novih građevina na koncesijskom pomorskom dobru zatražiti suglasnost Davatelja koncesije, te lokacijsku i građevinsku dozvolu.

Ovlaštenik koncesije se obvezuje da pomorsko dobro koje ovom Odlukom dobiva na gospodarsko korištenje, koristi isključivo za obavljanje djelatnosti za koje je registriran i za koje je utvrđena namjena koncesije.

V.

Ovlaštenik koncesije dužan je gospodarski koristiti pomorsko dobro, sukladno Zakonu o pomorskom dobru i morskim lukama, drugim zakonima i podzakonskim aktima iz područja sigurnosti plovidbe i zaštite okoliša, i to na način koji će osigurati zaštitu okoliša.

Ovlaštenik koncesije ne može prava stečena koncesijom niti djelomično niti u cijelosti prenositi na drugog bez izričitog odobrenja Davatelja koncesije.

VI.

Davatelj koncesije daje na gospodarsko korištenje pomorsko dobro navedeno u točki II. ove Odluke Ovlašteniku koncesije na vremensko razdoblje od 15 (petnaest) godina, računajući od dana sklapanja ugovora o koncesiji pomorskog dobra.

VII.

Za gospodarsko korištenje pomorskog dobra navedenog u točki II. ove Odluke, Ovlaštenik koncesije obvezuje se da će uredno plaćati Davatelju koncesije godišnju koncesijsku naknadu.

Godišnja koncesijska naknada koju Ovlaštenik koncesije plaća za gospodarsko korištenje pomorskog dobra sastoji se stalnog i promjenjivog dijela naknade.

Stalni dio iznosi 10,00 kuna po metru kvadratnom koncesionirane površine, odnosno 10.270,00 kuna godišnje.

Promjenjivi dio iznosi 3% od ukupnog godišnjeg prihoda ostvarenog obavljanjem djelatnosti i pružanjem usluga.

Navedena naknada plaća se na sljedeći način:

Stalni dio naknade plaća se unaprijed za tekuću godinu najkasnije do 1. ožujka:

– za godinu u kojoj je dana koncesija i za godinu u kojoj koncesija ističe, naknada se plaća razmjerno mjesecima korištenja;

– za početnu godinu koncesijskog perioda naknada se plaća u roku 45 dana od dana sklapanja ugovora o koncesiji.

Promjenjivi dio naknade plaća se unatrag u jednom obroku i to:

– do 30. travnja tekuće godine za ostvareni ukupni godišnji prihod prethodne godine.

VIII.

Na temelju ove Odluke ovlašćuje se ministar mora, prometa i infrastrukture da sklopi ugovor o koncesiji pomorskog dobra iz točke II. ove Odluke, kojim će se detaljno urediti ovlaštenja Davatelja koncesije, te prava i obveze Ovlaštenika koncesije, posebice u odnosu na zaštitu okoliša, sigurnost plovidbe, održavanje i osiguranje, te nadzor pomorskog dobra koje se daje u koncesiju.

IX.

Ovlaštenik koncesije dužan je u roku 45 (četrdesetpet) dana od dana objave ove Odluke u »Narodnim novinama« Davatelju koncesije dostaviti garanciju banke radi dobrog izvršenja posla u korist Republike Hrvatske – Ministarstva financija na iznos od 7% od ukupne vrijednosti investicije, odnosno na iznos od 44.030,00 kuna, s rokom važenja garancije 6 mjeseci od završetka planiranog investicijskog ciklusa, a koja garancija je bezuvjetna, bez prigovora i naplativa na prvi poziv.

Ako Ovlaštenik koncesije ne dostavi garanciju iz stavka 1. ove točke neće se potpisati ugovor o koncesiji iz točke VIII. ove Odluke, te Ovlaštenik koncesije gubi sva prava utvrđena ovom Odlukom.

X.

Ova Odluka stupa na snagu danom donošenja, a objavit će se u »Narodnim novinama«.

Klasa: 934-01/11-02/03

Urbroj: 5030116-11-3

Zagreb, 18. kolovoza 2011.

Predsjednica
Jadranka Kosor, dipl. iur., v. r.

Odluka, NN 132/2011-2633